**Тэксты пераказаў для 2 – 4 класаў**

Протас М. П.,

настаўнік пачатковых класаў

**2 клас**

**Ноч у лесе**

Цемра паступова апускаецца на зямлю. У лесе змаўкаюць птушкі. Засынае ў сваім гняздзе рыжая вавёрка. Хаваецца ў дупло працавіты дзяцел. У гэты час прачынаецца сава. Выходзіць на паляванне драпежная рысь. Лес паступова напаўняецца таемным шумам і шоргатам. (40 слоў)

**Пытанні Апорныя словы**

Куды апускаецца цемра? на зямлю

Хто змаўкае ў лесе? птушкі

Хто засынае ў сваім гняздзе? вавёрка

Куды хаваецца працавіты дзяцел? у дупло

Хто прачынаецца ў гэты час? сава

Хто выходзіць на паляванне? рысь

Чым напаўняецца лес? шумам і шоргатам

**Зімой у лесе**

Снег ішоў усю ноч. Лес стаў падобны на казку. Якіх толькі звяроў не наляпіў снег! Тут можна ўбачыць незвычайную вавёрку. Вось яна прытаілася на галінцы. А гэта хто сядзіць на пні? Зайчык! Трохі прымасцілася нейкая дзіўная снежная птушка. Дружна папрацавалі снег з марозам доўгай студзеньскай ноччу! (50 слоў)

**Пытанні**  **Апорныя словы**

Чаму лес стаў падобны на казку? снег, усю ноч

Якіх звяроў наляпіў снег? незвычайную вавёрку, прытаілася

на галінцы, сядзіць на пні, зайчык,

прымасціліся, снежная птушка;

Як папрацавалі снег з марозам? дружна, студзеньскай ноччу

**Філетавая кветка**

Гэта было зімой. Першакласніца Вера каталася на санках. Каля куста бэзу яна знайшла зламаную галінку.

Вера прынесла галінку дамоў і паставіла яе ў збанок з вадою. Праз некалькі дзён распусціліся пупышкі, з’явіліся зялёныя лісточкі.

Аднойчы глянула Вера на галінку і рукамі пляснула ад радасці. Паміж лісточкаў зацвіла фіялетавая кветка.

**Пытанні**

Што знайшла Вера?

Куды паставіла дзяўчынка галінку?

Што з’явілася на галінцы?

Чым яшчэ парадавала галінка Веру?

**Падарункі школе**

Дзеці ідуць першы раз у школу. У кожнага ў руках партфель і падарунак школе.

Вася нясе кветкі. Ён вырасціў іх разам з дзядулем. Валодзя прынёс рыбак у акварыуме. Ён сам даглядаў іх летам. Таня паклала на стол альбом з паштоўкамі. Гэты альбом яна зрабіла разам з сястрой. Атрымаўся цэлы музей падарункаў школе.

**Пытанні:**

Куды ідуць дзеці?

Што нясуць яны ў школу?

Што прынёс Вася?

Што прынёс Валодзя?

Што прынесла Таня?

Што атрымалася з падарункаў у дзяцей?

**Выпадак у лесе**

Аднойчы з Аняй здарыўся такі выпадак.

Пайшла яна ў лес па грыбы. Шукала, шукала і нічога не знайшла.

Раптам дзяўчынка ўбачыла цэлую сям’ю баравікоў. Нахілілася, а пад карэннем у ямцы маленькія ваўчаняты. Пішчаць, мусіць, галодныя.

Зразумела Аня, што сюды можа прыйсці ваўчыха. Пабегла дзяўчынка хутчэй дамоў. Нават пра баравікі забыла.

**Пытанні:**

Чаго пайшла дзяўчынка ў лес?

Што яна ўбачыла?

Хто быў побач з баравікамі?

Што зразумела Аня?

Куды яна пабегла?

**Жаўтушка**

У жывым кутку школы жыла чарапаха. Яна была жоўтага колеру. Дзеці называлі яе Жаўтушкай. Жаўтушка была вялікая і рахманая.

Любіць чарапаха цёплыя дні. Падзьме халодны вецер, разграбе Жаўтушка пясок і схаваецца ў ямку. А стане цёпла, яна вылазіць на сонейка.

**Пытанні:**

Дзе жыла чарапаха?

Чаму дзеці называлі яе Жаштушкай?

Што любіць чарапаха?

Як паводзіць сябе Жаўтушка ў халоднае надвор’е?

Куды вылазіць чарапаха, калі становіцца цёпла?

**Журка**

Летам Алесь убачыў у кустах жураўля. У яго было перабіта крыло. Хлопчык злавіў птушку і прынёс дамоў.

Алесь назваў жураўля Журкам. Хутка крыло ў птушкі загаілася.

Увосень закурлыкалі ў небе жураўлі. Яны ляцелі ў вырай. Пачуў Журка сваіх сяброў, падняўся ў неба і паляцеў разам з імі.

**Пытанні:**

Каго ўбачыў Алесь у кустах?

Чаму хлопчык прынёс жураўля дамоў?

Як ён назваў птушку?

Куды паляцеў Журка восенню?

**На паляванні**

Зімой стары паляўнічы пайшоў у лес. З ім быў сабака Буран.

Доўга паляўнічы блукаў па лесе. Раптам сабака насцярожыўся. Ён пачуў звера. Паляўнічы заўважыў пад соснамі вялікі сумёт. Там была бярлога. У ёй спаў мядзведзь. Паляўнічы пастаяў каля бярлогі і пайшоў дамоў.

Хай жыве касалапый!

**Пытанні:**

Куды пайшоў паляўнічы?

Хто з ім быў?

Каго пачуў сабака?

Што ўбачыў пад соснамі паляўнічы?

Ці забіў паляўнічы мядзведзя?

**Разумны сабака**

Слава і Дзіма жывуць у вёсцы. У іх ёсць вялікі сабака. Яго завуць Жук. Хлопчыкі знайшлі сабаку ў лесе. У яго была перабіта нага.

Дзеці даглядалі Жука. Хутка нага зажыла.

Слава і Дзіма часта хадзілі на рэчку вудзіць рыбу яны заўсёды бралі з сабою Жука. Сабака ляжаў на беразе і сцярог вядро з рыбай.

**Пытанні:**

Які сябар быў у Славы і Дзімы?

Дзе хлопчыкі знайшлі сабаку?

Што з ім здарылася?

Куды хадзілі дзеці з сабакам?

Як Жук дапамагаў дзецям вудзіць рыбу?

**Шарачок**

Зайчык ляжаў пад густой ялінай. Яму было ўжо тры дні ад нараджэння. Зайчыха толькі адін раз пакарміла яго і пабегла шукаць спажыву.

Надыходзіў вечар. Пахаваліся казяўкі. Шарачок захацеў есці. Толькі баяўся ён вылезці з-пад дрэва.

**Пытанні:**

Дзе ляжаў зайчык?

Колькі дзён было шарачку?

Куды пабегла яго маці?

Чаму зайчык не вылазіў з-пад дрэва?

***Тэксты пераказаў па гатоваму плану***

**Мамін памочнік**

Паўлік першы раз пайшоў з мамай у ягады. Хораша ў лесе. Паветра чыстае, пахне хвояй. На розныя галасы заліваюцца птушкі. Паўлік ідзе і любуецца лясным хараством.

Потым хлопчык прысеў і стаў збіраць суніцы. Не абмінуў каля сябе ніводнага кусціка.

Наеўся, напоўніў кубак і стаў клікаць маму, каб высыпаць ягады ў кошык.

**План:**

1. У ягады.
2. Хораша ў лесе.
3. Паўлік збірае суніцы.
4. Мамін памочнік.

**Лілея**

Зіма. Зямля ўкрыта снегам. Холадна яблыням. Холадна птушкам і дзікім жывёлам. А ў школьнай цяпліцы зацвілі лілеі. Адна вялікая белая кветка дастала аж да самага шкла.

Сонейка хіліцца на захад, а кветка цягнецца да яго. Не хочацца кветцы разлучацца з сонейкам.

**Прыкладны план:**

1. Холадна зімой.
2. Лілея ў цяпліцы.

3. Лілея цягнецца да сонейка.

**Зімовыя забавы**

Стаяў ціхі зімовы дзень. Лёгкі снег паволі падаў на зямлю. Ён быў ліпкі.

Выбеглі на вуліцу дзеці. Хлопчыкі сталі будаваць крэпасць, затым гулялі ў снежкі.

Дзяўчынкі ляпілі снягурачку. Замест вачэй ільдзінкі. Замест носа морквіна. Рот і бровы вугальком намалявалі. Прыгожая атрымалася снягурачка.

**Прыкладны план:**

1. Ціхі зімовы дзень.
2. Забавы хлапчукоў.
3. Снягурачка.

**У лесе**

Прыйшла восень. Школьнікі з настаўніцай ідуць у бліжэйшы лес.

Трава на лужку яшчэ зялёная. А на дрэвах ужо з’явіліся жоўтыя лісты.

Стукае па дрэве дзяцел. Вавёрка грызе шышкі. Пад кустом шамаціць вожык.

Хлопчыкі бралі з сабой сабаку Жука.

Хораша ў восеньскім лесе!

**Прыкладны план:**

1. Экскурсія ў бліжайшы лес.
2. Змены ў прыродзе.
3. Жывёлы ў лесе.
4. Хораша ў восеньскім лесе!

**Кошка і вавёрка**

У кошкі прапалі кацяняты. Увесь дзень шукала яна сваіх дзетак. Кошка вельмі сумавала і перастала есці.

Гаспадару стала шкада кошку. Ён прынёс з лесу маленькую вавёрачку і паклаў каля кошкі.

Кошка абнюхала вавёрачку. Яна палізала яе і стала карміць. Дружна жылі кошка і вавёрка.

**Прыкладны план:**

1. Прапалі кацяняты.
2. Падарунак кошцы.
3. Дружная пара.

**Дрэва каля школы**

У нашай вёсцы пабудавалі новую школу. Прыгожы вялізны дом у тры паверхі.

Але вакол пуста, непрыгожа. Вучні разам з настаўнікамі сталі саджаць кусты і дрэвы.

Адны дзеці капалі ямкі. Другія апускалі туды кусты і дрэвы. Саша і Сярожа насілі ваду і палівалі саджанцы.

Пройдзе час. Зашумяць дрэвы каля школы. Прыемна будзе пасядзець у іх цяньку.

**Прыкладны план:**

1. Новая школа.
2. Добрае пачынанне.
3. Кожнаму ёсць работа.
4. На радасць людзям.

**Міхаськаў садзік**

У парку саджалі дрэвы. Міхаська выпрасіў у дзядзькі Антося клёнік і пасадзіў яго на сваім двары.

Аднаму клёніку было сумна расці. Аднойчы ў нядзелю жыхары дома выйшлі на двор з рыдлёўкамі. Яны пасадзілі яшчэ некалькі дрэўцаў.

Клёніка цяпер і не адрозніць ад іншых дрэў. Але людзі называюць гэтае месца Міхаськавым садзікам.

**Прыкладны план:**

1. Міхаська пасадзіў клёнік.
2. Новыя сябры клёніка.
3. Міхаськаў садзік.

**3 клас**

***Тэксты пераказаў па гатоваму плану***

**Кармушка**

У суботу Дзяніска з татам майстравалі кармушку. Атрымалася сапраўднаяхатка для птушак.

У нядзелю было сонечна. Яны прымацавалі хатку на балконе. Вераб’ям накрышылі хлеба. Сініцам паклалі сала. Праз некалькі хвілін верабей знайшоў ежу. Ён весела чырыкнуў і паляцеў клікаць сяброў. Вераб’і падсілкавалісь хлебам, пакінулі сала сініцам і паляцелі. Сінічкі пачаставаліся салам.

Адна птушачка падляцела да шыбы. Яна паківала галоўкай, асцярожна стукнула дзюбай у шкло. Так сінічка падзякавала людзям.

**Калектыўна складзены план: Апорныя словы:**

1. Праца над кармушкай. майстравалі кармушку, хатка для птушак
2. Частаванне птушак. было сонечна, на балконе,

накрышылі хлеба, паклалі сала, знайшоў,

весела чырыкаў, паляцеў па сяброў,

падсілкаваліся хлебам, пачаставаліся

салам

1. Падзяка птушкі падляцела да шыбы, паківала, стукнула ў

шкло, падзкавала людзям.

**У Белавежскай пушчы**

У пушчы сустракаюцца розныя віды звяроў і птушак. Іх сапраўднае жыццё пачынаецца ноччу.

З надыходам змроку выходзяць на паляванне драпежнікі: лісіца, куніца, гарнастай, рысь, воўк.

На палянах і ў дробным лесе ласуюцца маладымі парасткамі дрэў алені і казулі.

Разграбаюць снег пад дубамі і шукаюць жалуды дзікі. Палахлівыя зайцы частуюцца карой асіны.

У пошуках ежы пад снегам бегаюць мышы. Нячутна паміж дрэў пралятаюць совы.

**Прыкладны план:**

1. Калі пачынаецца сапраўднае жыццё ў пушчы?
2. Звяры выходзяць на паляванне.
3. Чым ласуюцца алені і казулі?
4. Што шукаюць дзікі?
5. Дзе бегаюць мышы?

**Дружная сямейка**

Па вузенькай сцяжынцы ідзе дзікая качка. За ёю – восем качанят. Маці вядзе іх да возера. Там яны цяпер будуць жыць.

Сямейка падышла да дарогі. Раптам паказалася машына. Качка і яе дзеці спрытна схаваліся ў траве і замерлі.

Машына праехала. На дарозе зноў стала спакойна. Птушыная сям’я хутка перабегла дарогу.

Вось яны на возеры. Тут ужо ім нічога не страшна.

**Прыкладны план:**

1. Паход на возера.
2. Машына на дарозе.
3. Небяспека мінула.
4. Дома.

**Вербачка**

На мастку праз шчылінку прабілася вербачка. Сонца ласкава грэла маленькае дрэўца. Ціха шапацела яно лісцем.

Людзі шкадавалі вербачку. Шафёры аб’язджалі яе, стараліся не зачапіць.

Аднойчы падышоў да вербачкі дзядзька Сцяпан. Ён выкапаў дрэўца і пасадзіў каля мастка на беразе ракі. Потым пад вербачкай дзядзька змайстраваў лавачку.

Кожную раніцу да вербачкі прыляталі птушкі. У спякотныя дні людзі любілі адпачываць у цяньку пад прыгожым дрэвам.

**Прыкладны план:**

1. Вербачка на мастку.
2. Людзі шкадавалі дрэўца.
3. Перасадка вербачкі.
4. У госці да прыгожага дрэва.

***Тэксты пераказаў, да якіх план складаюць вучні***

**Застаўся без носа**

У агардчыку Дзіма зляпіў снегавіка. Замест вачэй ён уторкнуў чорныя вугольчыкі. Нос зрабіў з вялікай морквы. У рукі снегавіку даў скрыначку і насыпаў туды зярнят

Першай да кармушкі прыляцела сінічка. Села на край скрыначкіі пачала дзяўбці зерне. Потым снягір апусціўся побач. Чорная галка таксама заўважыла кармушку, але падляцець баялася.

Птушкі ўсе зярняткі падзяўблі і разляцеліся. Галка скокнула ў кармушку, а там пуста. Ад злосці схапіла ў дзюбу моркву і паляцела з ёю. А снегавік застаўся без носа.

**Адказны за прыроду**

Алёшка вучыцца ў трэцім класе. Яго прызначылі адказным за прыроду. Аднак ніякай прыроды ў класе няма.

Ды хлопчык знайшоў сабе работу. Не ўсе птушкі ляцяць у вырай. Вераб’і, сініцы, снегіры застаюцца зімаваць. Некаторыя гінуць.

Алёшка рашыў дзейнічаць. Ён стварыў сталоўку для птушак. На сасне і бярозе прыладзіў дошчачкі на шнурках. На дошчачкі хлопчык сыпаў хлебныя крошкі, крупы.

Птушкі прыпісаліся да сталоўкі. Кожны дзень дошчачкі чыстыя.

**Апорныя словы:**

1. вучыцца ў трэцім класе, прызначылі, прыроды няма;
2. знайшоў работу, ляцяць у вырай, застаюцца зімаваць, гінуць;
3. рашыў дзейнічаць, стварыў сталоўку, прыладзіў дошчачкі, сыпаў крошкі, крупы;
4. прыпісаліся да сталоўкі, чыстыя.

**4 клас**

**Вавёрчын падарунак**

Аднойчы я пайшоў у лес. Раптам сцяжынку мне пнрабегла вавёрка. Яна ўзабралася на маладую сасонку і з вялікай цікавасцю пазірала на мяне. У пушыстым хвасцерыжай прыгажуні чырванеў барвовы асінавы лісток.

Я махнуў на вавёрку рукой, і звярок спужана скокнуў на высокае дрэва, а чырвоны пятак з пушыстага хваста ўпаў на мой рукаў. З гэтым вавёрчыным падарункам я пакрочыў дамоў.

**Прыкладны план:**

1. Сустрэча на лясной сцяжынцы.
2. Барвовы лісток на хвасце.
3. Звярок спужаўся.
4. Вавёрчын падарунак.

**Сунічка**

На краі бярэзнічку расла маленькая сунічка. Яна сябравала з сонейкам і ветрыкам.

Аднойчы здарылася нечаканае. Неба пакрылася цёмнымі хмарамі. Наляцеў моцны вецер і паламаў крохкія лісточкі сунічкі.

Ягадка пачала сохнуць. Магла б і загінуць маленькая сунічка. Ды на ўзлесак прыйшлі гаманлівыя дзеці.яны асцярожнавыкапалі сунічны куст і панеслі ў школьны сад.

З тае пары жыве сунічка ў вясёлых і дружных дзяцей. Яна паправілася, ажыла і гарэзліва ўсміхаецца чырвонымі вочкамі.

**Прыкладны план:**

1. Маленькая сунічка.
2. Нечаканае здарэнне.
3. Ледзь не загінула.
4. На новым месцы.

**Памочнік**

Сумна Андрэйку ў хаце. Бацькі на рабоце, а ў яго – зімовыя канікулы.

За акном падаў снег. Пасля абеду яго нападала ўжо па калені.

Андрэйка абуў валёнкі, апрануў паліто, выбег на двор. Хлопчык узяў драўляную лапату і пачаў працаваць. Спачатку прачысціў дарожку да хаты, а потым да калодзежа.

Скончыў адкідваць снег на падворку, успомніў бабку Агату, Хлопчык падася цераз вуліцу на бабчын двор. А там вышэй за Андрэйку снежная гурба ўздыбілася. Ледзь з ёй справіўся, параскідаў снег убакі.

Вечарам да іх завітала бабка. Яна паклала на стол дзве вялікія антонаўкі.

**Прыкладны план:**

1.Сумна Андрэйку.

2.Снегу намяло.

3.Знайшлася справа ў двары.

4.Суседцы патрэбна дапамога.

5.Падзяка бабкі.

**Не разгубіўся**

Я спыніўся каля калгаснага саду. Стаяў ціхі цёплы надвячорак. Раптам пачуўся трывожны крык птушкі. Я зірнуў угару. Раз’юшаны каршун лавіў шпака. Драпежнік кідаўся на шпака то збоку, то зверху.

Я моцна свіснуў. Шпакзакружыўся ў паветры, склаў крылы і камнем паляцеў на мяне. За імі імчаў каршун. Шпак спыніўся каля маіх ног, а каршун са свістам праляцеў над галавой.

Калі драпежнік быў ужо высока, высока, шпак спакойна паглядзеў на мяне і паляцеў на ліпу. Там школьнікі яшчэ вясной прымацавалі шпакоўню.

**Прыкладны план:**

1. Цёплы надвячорак.
2. Каршун ловіць шпачка.
3. Шпак шукае дапамогі.
4. Небяспека мінула.

**Анойчы вечарам**

Дзень канчаўся. Коля, Галя і Кастусь ішлі са школы. Дзеці ўжо хацелі перайсці шашу, як убачылі, што на аўтобусным прыпыну стаіць жанчына з дзіцём на руках. На зямлі стаялі вялікі чамадан і сетка з пакупкамі. Відаць, жанчына сышла з апошняга аўтобуса. Можа, трэба дапамагчы чалавеку?

Жанчына ехала ў суседнюю вёску да бацькоў, але яе не сустрэлі. Мусіць,тэлеграму не атрымалі. Школьнікі вырашылі дапамагчы. Хлопчыкі знайшлі кій і падсунулі яго пад ручку чамадана. Галя закінула на плечы сетку, і ўсе рушылі ў вёску. Жанчына павесялела, усміхнулася дзіцяці і ласкава сказала: “Свет не без добрых людзей. Скора будзем у дзядулі і бабулі”

**Прыкладны план:**

1. На аўтобусным прыпынку.
2. Дапамога школьнікаў.
3. Удзячнасць жанчыны.

**Вавёрачка**

Дзед у сяргейкі працуе лесніком. Ён часта бярэ хлопчыка ў свій абход.

Аднойчы пад вечар дзед і Сяргейка вярталіся дамоў. Раптам на сцяжынцы яны ўбачылі вавёрачку.

Вавёрачка таксама ўбачыла людзей і шмыганула ў траву. Скокнула да кустоў раз, другі, але толькіна трох лапах. Пярэдняй яна да зямлі не дакраналася.

Сяргейка з дзедам прынеслі вавёрачку дамоў, змазалі ёдам ранку, забінтавалі лапку. Хлопчык карміў яе семкамі, арэхамі.

Праз месяц ранка зажыла. Вавёрачка стала жвавая, вёрткая.

Хоць і не хацелася Сяргейку, але прыйшлося вавёрачку ў лес выпусціць.

**Прыкладны план:**

1. Сустрэча з вавёрачкай.
2. Незвычайныя паводзіны звярка.
3. Дзед з унукам выходжваюць вавёрку.
4. Хуткае выздараўленне.